als_Latn dik_Latn sag_Latn
Mundësi për më shumë nxënës
Ka disa vjet që edhe në Boston, ka hapur dyert shkolla shqipe. E nisi rrugën e saj në mjediset e kishës së Shën Gjergjit, ku vazhdoi për disa vjet. Më pas u shpërngul në mjediset e një universiteti ,ndërsa muajt e fundit, strehë e saj është bërë kisha Shën Trinia. Çdo të dielë, nga ora 9-11 në mjediset e saj dëgjohët zëri i 25 nxënësve që mësojnë gjuhën e bukur shqipe,me të shkruar e të lexuar. Me dashuri e pasion ,mësueset Vjollca Avrami ,Ada Kadiu dhe Anila Bylyshi, mundohen t’u mësojnë gjuhën e të parëve. Shkolla ka tre nivele: i pari është ai i abetares, i dyti i gjuhës shqipe dhe i treti i gramatikës së gjuhës shqipe. – Për të zgjeruar njohuritë ,te niveli i tretë, nxënësve u mësojmë edhe pak histori e gjeografi, thotë mësuesja me eksperiencë , Vjollca Avrami. Deri vonë, kordinator i shkollës shqipe në Boston, ka qënë Migen Hasanaj, i cili prej 4-5 vjetësh është treguar i papërtuar, duke punuar vullnetarisht për mbarëvajtjen e shkollës.-Synimi ynë ka qënë t’u mësojmë fëmijëve gjuhën letrare shqipe, thotë Migeni. Synim tjetër ka qënë edhe dhënia e abetareve fëmijëve që nuk vijnë në shkollë.
Për të nxitur pjesëmarrjen e nxënësve në shkollën shqipe, Shoqata “Mass.Besa”,në bashkëpunim me mësuesit dhe kordinatorët e shkollës,organizuan një takim të zgjeruar ku mernin pjesë edhe prindër. Në takim foli edhe konsulli i Nderit, Stefan Koçi. Krahas shtimit të numrit të nxënësve , qëllimi i takimit ishte edhe për të vjelë mendime se si mund të bëhët shkolla më efektive. Atë ditë u zgjodh edhe kordinatorja e re , Enkeleda Mano. Shqetësimi i “Mass.Besës “ si dhe i drejtuesve të shkollës për të rritur numrin e nxënësve, është me vend. Në Boston e qytetet rreh tij, ka shumë fëmijë shqiptarësh që mund të vazhdojnë shkollën shqipe. Për të rritur numrin e tyre, duhet interesim më i madh nga prindërit, pasi në fakt “rrënjët” e shkollës janë te familja. Ka mundësi që ky numër të jetë 5-6 herë më madh, thotë Migen Hasanaj.
Në mjediset e shkollës, takuam prindër që vërtet janë të interesuar jo vetëm për fëmijët e tyre por edhe për mbarëvajtjen e gjithë shkollës. Një nga prindërit e përkushtuar për mbarëvajtjen e saj, është Andrea Pani. Ai bën pjesë në komitetin drejtues të shkollës. E ka ndjekur në vazhdimësi ecurinë e shkollës shqipe në Boston për fëmijët e shqiptarëve që ardhën këtu qysh në vitet e para të demokracisë. Andrea , babai i tij Sotiri si dhe tezja , kanë nxitur hapjen e shkollës shqipe në vitin 2003 , në mjediset e kishës së Shën Gjergjit. Jo vetëm djali i tij, Rajan , e flet bukur gjuhën shqipe, por edhe bashkëshortja e Andreas, Saiden, me origjinë nga Maroku, ka mësuar gjuhën shqipe.
Migen Hasanaj dhe bashkëshortja e tij amerikane,Irena, janë prindër të tjerë që interesohen për mbarëvajtjen e dy fëmijëve të tyre, Tobi e Dhurata. – Shpesh herë fëmijët i sjell dhe i mer nga shkolla gruaja , thotë Migeni. Ka dëshirë që fëmijët të mësojnë krahas anglishtes edhe gjuhën shqipe. Një prind tjetër që takuam në mjediset e shkollës,ishte Leda Osmani. Ajo gjithashtu është martuar me amerikanin Shaun, i cili gjithashtu interesohet që vajza e tyre , Sara, të mësojë gjuhën shqipe. – E sjellim çdo të dielë vajzën këtu bashkë me burin.Duam që ajo të mësojë shqipen me regulla, me të shkruar e lexuar.Anglishten do ta mësojë pasi është gjuha e vendit ku jetojmë, por krahas saj kemi dëshirë që të mësojë edhe gjuhën shqipe, thotë Leda. Rita Ndreka, me origjinë nga Malësia e Madhe, ishte një prind tjetër që takuam në mjediset e shkollës. Veç gjuhës shqipe, dua që djali im Kevi, të mësojë edhe vallet shqiptare, thotë Rita.
Vlen të theksohet se pjesë e shkollës shipe në Boston, është edhe klasa e valleve, e cila zhvillohet ditën e shtunë. Mësues i valleve, është koreografi, Bashkim Braho. Krahas grupit të të rriturve këtu në Boston, ai drejton edhe grupin e të vegjëlve. Shumica e grupit të fëmijëve, janë nxënës të shkollës, por ka edhe të tjerë që nuk janë në shkollë por duan të mësojnë vallet shqiptare, thotë Bashkimi. Janë 13 fëmijë në këtë grup. Krahas mësimit të valleve, kjo ndikon edhe në largimin e tyre nga jeta e mbyllur, nga kompjuteri e televizori, duke ndikuar edhe për shëndetin . Një pjesë e këtyre fëmijëve, kalojnë në grupin e valleve të të rriturve, duke krijuar kështu një vazhdimësi, thotë Bashkimi. Edhe grupi i fëmijëve ka dhënë shfaqje në veprimtari të ndryshme shqiptarësh, si në festën e Flamurit, etj.
Mësimi i gjuhës shqipe si dhe i valleve të bukura shqiptare, do të mbajnë gjallë identiten tonë edhe këtu larg atdheut. I takon prindërve, gjyshërve e gjysheve , të ndikojnë që të rritet ky numër i fëmijëve të shkollës shqipe, që të ndihet më e fuqishme dhe më e bukur kjo “copëz” Shqipërie në emigracion.
als_Latn als_Latn als_Latn als_Latn als_Latn als_Latn als_Latn